title: Kommissionens gennemførelsesforordning (EU) 2018/1634 af 30. oktober 2018 om forlængelse af fravigelsen af Rådets forordning (EF) nr. 1967/2006 for så vidt angår mindsteafstanden fra kysten og mindstedybden for anvendelsen af vod brugt fra fartøjer, der fisker efter glaskutling (Aphia minuta) i visse italienske territorialfarvande

text:
                  31.10.2018

                  DA

                  Den Europæiske Unions Tidende

                  L 272/35

         KOMMISSIONENS GENNEMFØRELSESFORORDNING (EU) 2018/1634
         af 30. oktober 2018
         om forlængelse af fravigelsen af Rådets forordning (EF) nr. 1967/2006 for så vidt angår mindsteafstanden fra kysten og mindstedybden for anvendelsen af vod brugt fra fartøjer, der fisker efter glaskutling (Aphia minuta) i visse italienske territorialfarvande
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 1967/2006 af 21. december 2006 om forvaltningsforanstaltninger til bæredygtig udnyttelse af fiskeressourcerne i Middelhavet, om ændring af forordning (EØF) nr. 2847/93 og om ophævelse af forordning (EF) nr. 1626/94 (1), særlig artikel 13, stk. 5, og
         ud fra følgende betragtninger:

                     (1)

                     I henhold til artikel 13, stk. 1, i forordning (EF) nr. 1967/2006 er det forbudt at anvende trukne redskaber inden for 3 sømil fra kysten eller inden for 50 m-dybdekurverne, hvis en sådan dybde nås tættere på kysten.

                     (2)

                     Kommissionen kan efter anmodning fra en medlemsstat give tilladelse til fravigelse af artikel 13, stk. 1, i forordning (EF) nr. 1967/2006, såfremt en række betingelser fastsat i artikel 13, stk. 5 og 9, er opfyldt.

                     (3)

                     En fravigelse af artikel 13, stk. 1, i nævnte forordning vedrørende anvendelsen af vod brugt fra fartøjer, der fisker efter glaskutling (Aphia minuta) i territorialfarvandene i det geografiske underområde 9 som defineret i bilag I til Europa-Parlamentets og Rådets forordning (EU) nr. 1343/2011 (2) blev indrømmet indtil den 31. marts 2014 ved Kommissionens gennemførelsesforordning (EU) nr. 988/2011 (3).

                     (4)

                     Der blev givet tilladelse til en forlængelse af fravigelsen indtil den 31. marts 2018 ved Kommissionens gennemførelsesforordning (EU) 2015/2407 (4).

                     (5)

                     Den 23. maj 2018 modtog Kommissionen en anmodning fra Italien om at forlænge fravigelsen, der udløb den 31. marts 2018. Italien fremlagde ajourførte oplysninger som begrundelse for forlængelsen af fravigelsen.

                     (6)

                     Italien vedtog forvaltningsplanen ved dekret (5) i henhold til artikel 19, stk. 2, i forordning (EF) nr. 1967/2006. Den vedtagne forvaltningsplan er indført som ledsageforanstaltning for hele fravigelsens varighed.

                     (7)

                     Den Videnskabelige, Tekniske og Økonomiske Komité for Fiskeri (STECF) vurderede i juli 2018 (6) den fravigelse, Italien har anmodet om, og den dertil hørende opdaterede forvaltningsplan. Den samlede vurdering fra STECF er positiv, og oplysningerne om biologi og økologi, flåde og indsats er godt præsenteret. STECF bemærkede, at de foreslåede målsætninger i forvaltningsplanen er forenelige med målene i artikel 2 i Europa-Parlamentets og Rådets forordning (EU) nr. 1380/2013 (7) og med de relevante bestemmelser i artikel 6. Tilstedeværelsen af andre arter i fangsterne er temmelig tilfældig. Vod brugt fra fartøjer til fangst af glaskutling kan betragtes som selektive redskaber, mens virkningerne af sådanne vod brugt på arter opført i bilag III til forordning (EF) nr. 1967/2006 kan anses for at være meget lav for disse arter. STECF bemærkede, at forvaltningsplanen indeholder mange elementer til overvågning og forvaltning af fiskeriaktiviteterne. STECF fremhævede behovet for visse præciseringer om redskabernes samspil på havbunden, overvågningen og de videnskabelige data. Italien blev anmodet om at undersøge disse spørgsmål. For at tage fat på spørgsmålet om bedre videnskabelige data, har de italienske myndigheder forpligtet sig til at opdatere forvaltningsplanen og styrke de obligatoriske rapporteringsforpligtelser med forpligtelsen til at fremlægge foreløbige videnskabelige rapporter ved udgangen af fangstperioden 2019-2020.

                     (8)

                     Den forlængelse af fravigelsen, som Italien har anmodet om, opfylder betingelserne i artikel 13, stk. 5 og 9, i forordning (EF) nr. 1967/2006.

                     (9)

                     Der er særlige geografiske begrænsninger, dels i form af fastlandssoklens begrænsede størrelse og dels i form af den geografiske fordeling af målarten, der udelukkende forekommer i visse zoner i kystområder med en dybde på under 50 m. Fiskebankerne er derfor begrænsede.

                     (10)

                     STECF gav udtryk for en vis bekymring med hensyn til manglen på ajourførte data om den geografiske fordeling af fiskeriaktiviteter i forhold til fordelingen af havgræshabitater. Det bør dog bemærkes, at hvad angår indvirkningen på havbunden, har iagttagelserne om bord i fangstperioderne vist, at vod fra fartøjer kun fungerer effektivt på ren havbund med sand eller mudder, mens det er forbudt at fiske over Posidonia-enge. På baggrund af ovenstående konkluderes det, at fiskeri med vod fra fartøjer ikke har nogen væsentlig indvirkning på beskyttede habitater og er meget selektivt, eftersom voddene indhales i vandsøjlen og ikke rører havbunden, i og med at ophaling af materiale fra havbunden ville skade målarterne og gøre det praktisk taget umuligt at udvælge de arter, der fiskes efter, fordi de er så små.

                     (11)

                     Fiskeri med vod brugt fra fartøjer udøves tæt på kysten på lavt vand. Dette fiskeri er af en sådan art, at det ikke kan udøves med andre redskaber.

                     (12)

                     Den fravigelse, som Italien har anmodet om, berører 117 fartøjer.

                     (13)

                     Den forvaltningsplan, Italien har forelagt, sikrer, at fiskeriindsatsen ikke intensiveres i fremtiden, eftersom der kun udstedes fiskeritilladelser til de 117 fartøjer, som Italien allerede har udstedt tilladelse til, og som repræsenterer en samlet fiskeriindsats på 5 886,9 kW.

                     (14)

                     Anmodningen gælder for fartøjer, der har udøvet det pågældende fiskeri i mere end fem år.

                     (15)

                     Disse fartøjer er opført på en liste, der er sendt til Kommissionen i overensstemmelse med kravene i artikel 13, stk. 9, i forordning (EF) nr. 1967/2006.

                     (16)

                     Det berørte fiskeri opfylder kravene i artikel 4 i forordning (EF) nr. 1967/2006, idet den italienske forvaltningsplan udtrykkeligt forbyder fiskeri hen over disse habitater.

                     (17)

                     Kravene i artikel 8, stk. 1, litra h), i forordning (EF) nr. 1967/2006 finder ikke anvendelse, da de vedrører trawlere.

                     (18)

                     Hvad angår kravet om mindstemaskestørrelse i artikel 9, stk. 3, i forordning (EF) nr. 1967/2006, bør det bemærkes, at Italien i sin forvaltningsplan i overensstemmelse med artikel 9, stk. 7, i forordning (EF) nr. 1967/2006 har givet tilladelse til en fravigelse af dette krav, eftersom det pågældende fiskeri er meget selektivt, har en ubetydelig indvirkning på havmiljøet og ikke udøves hen over beskyttede habitater.

                     (19)

                     Det berørte fiskeri opfylder rapporteringskravene i artikel 14 i Rådets forordning (EF) nr. 1224/2009 (8).

                     (20)

                     Det pågældende fiskeri finder sted meget tæt på kysten og berører derfor ikke fiskeriet fra fartøjer, der anvender andre redskaber end trawl, vod eller lignende trukne redskaber.

                     (21)

                     Fiskeri med vod brugt fra fartøjer reguleres i den italienske forvaltningsplan for at sikre, at fangsterne af de arter, der er opført i bilag III til forordning (EF) nr. 1967/2006, er minimale. Desuden er fiskeri efter Aphia minuta i henhold til afsnit 5.1.2, litra a), i den italienske forvaltningsplan begrænset til en fangstperiode, der løber fra den 1. november til den 31. marts hvert år, og til højst 60 dage pr. fartøj for hver fangstperiode.

                     (22)

                     Fiskeri med vod brugt fra fartøjer er ikke rettet mod blæksprutter.

                     (23)

                     Den italienske forvaltningsplan omfatter foranstaltninger til overvågning af fiskeriet som krævet i henhold til artikel 13, stk. 9, tredje afsnit, i forordning (EF) nr. 1967/2006.

                     (24)

                     Der bør derfor gives tilladelse til den forlængelse af fravigelsen, der anmodes om.

                     (25)

                     Italien bør aflægge rapport til Kommissionen rettidigt i overensstemmelse med den overvågningsplan, der er fastlagt i den italienske forvaltningsplan.

                     (26)

                     Ved at begrænse fravigelsens varighed vil det være muligt at sikre, at der hurtigt kan træffes korrigerende foranstaltninger, hvis den rapport, der forelægges Kommissionen, skulle vise en ringe bevaringsstatus for de udnyttede bestande, samtidig med at det giver mulighed for at udbygge det videnskabelige grundlag for en forbedret forvaltningsplan.

                     (27)

                     Fravigelsen bør derfor gælde indtil den 31. marts 2021.

                     (28)

                     Foranstaltningerne i denne forordning er i overensstemmelse med udtalelse fra Komitéen for Fiskeri og Akvakultur —

               VEDTAGET DENNE FORORDNING:

            Artikel 1
            Fravigelse
            Artikel 13, stk. 1, i forordning (EF) nr. 1967/2006 finder ikke anvendelse i italienske territorialfarvande, som grænser op til kysten i Ligurien og Toscana, for fiskeri efter glaskutling (Aphia minuta) med anvendelse af vod brugt fra fartøjer, som:

                        a)

                        er registreret i de maritime direktorater (Direzione Marittima) i henholdsvis Genova og Livorno

                        b)

                        kan dokumentere, at de har udøvet det pågældende fiskeri i mere end fem år, og at det ikke bevirker, at fiskeriindsatsen øges, og

                        c)

                        har en fiskeritilladelse og fisker i henhold til den forvaltningsplan, som Italien har vedtaget i overensstemmelse med artikel 19, stk. 2, i forordning (EF) nr. 1967/2006.

            Artikel 2
            Overvågningsplan og rapport
            Senest et år efter datoen for denne forordnings ikrafttræden sender Italien Kommissionen en rapport, der udfærdiges i overensstemmelse med den overvågningsplan, der er fastlagt i den i artikel 1, litra c), omhandlede forvaltningsplan.

            Artikel 3
            Ikrafttræden og anvendelsesperiode
            Denne forordning træder i kraft på tredjedagen efter offentliggørelsen i Den Europæiske Unions Tidende.
            Den anvendes indtil den 31. marts 2021.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 30. oktober 2018.

                  På Kommissionens vegne

               Jean-Claude JUNCKER

                  Formand

            (1)  EUT L 409 af 30.12.2006, s. 11.

            (2)  Europa-Parlamentets og Rådets forordning (EU) nr. 1343/2011 af 13. december 2011 om visse bestemmelser for fiskeri i aftaleområdet for GFCM (Den Almindelige Kommission for Fiskeri i Middelhavet) og om ændring af Rådets forordning (EF) nr. 1967/2006 om forvaltningsforanstaltninger til bæredygtig udnyttelse af fiskeressourcerne i Middelhavet (EUT L 347 af 30.12.2011, s. 44).

            (3)  Kommissionens gennemførelsesforordning (EU) nr. 988/2011 af 4. oktober 2011 om fravigelse af Rådets forordning (EF) nr. 1967/2006 for så vidt angår mindsteafstanden fra kysten og mindstedybden for anvendelsen af vod brugt fra fartøjer, der fisker efter glaskutling (Aphia minuta) i visse italienske territorialfarvande (EUT L 260 af 5.10.2011, s. 15).

            (4)  Kommissionens gennemførelsesforordning (EU) 2015/2407 af 18. december 2015 om forlængelse af fravigelsen af Rådets forordning (EF) nr. 1967/2006 for så vidt angår mindsteafstanden fra kysten og mindstedybden for anvendelsen af vod brugt fra fartøjer, der fisker efter glaskutling (Aphia minuta) i visse italienske territorialfarvande (EUT L 333 af 19.12.2015, s. 104).

            (5)  Gazzetta Ufficiale della Repubblica Italiana 226, 28.9.2018, supplemento ordinario n. 44.

            (6)  https://stecf.jrc.ec.europa.eu/documents/43805/2147402/STECF+PLEN+18-02.pdf.

            (7)  Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 22).

            (8)  Rådets forordning (EF) nr. 1224/2009 af 20. november 2009 om oprettelse af en kontrolordning for Unionen med henblik på at sikre overholdelse af reglerne i den fælles fiskeripolitik, om ændring af forordning (EF) nr. 847/96, (EF) nr. 2371/2002, (EF) nr. 811/2004, (EF) nr. 768/2005, (EF) nr. 2115/2005, (EF) nr. 2166/2005, (EF) nr. 388/2006, (EF) nr. 509/2007, (EF) nr. 676/2007, (EF) nr. 1098/2007, (EF) nr. 1300/2008, (EF) nr. 1342/2008 og om ophævelse af forordning (EØF) nr. 2847/93, (EF) nr. 1627/94 og (EF) nr. 1966/2006 (EUT L 343 af 22.12.2009, s. 1).